CELEX: 32021D2123
Language: sk
Date: 2021-11-11 00:00:00
Title: Rozhodnutie Rady (EÚ) 2021/2123 z 11. novembra 2021 o podpise v mene Európskej únie a predbežnom vykonávaní Dohody o partnerstve v odvetví udržateľného rybárstva medzi Európskou úniou a Mauritánskou islamskou republikou a protokolu o jej vykonávaní

8.12.2021   
               
               
                  SK
               
               
                  Úradný vestník Európskej únie
               
               
                  L 439/1
               
            
         ROZHODNUTIE RADY (EÚ) 2021/2123
         z 11. novembra 2021
         o podpise v mene Európskej únie a predbežnom vykonávaní Dohody o partnerstve v odvetví udržateľného rybárstva medzi Európskou úniou a Mauritánskou islamskou republikou a protokolu o jej vykonávaní
         RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 43 v spojení s jej článkom 218 ods. 5,
         so zreteľom na návrh Európskej komisie,
         keďže:
         
                     (1)
                  
                  
                     Dohoda o spolupráci v sektore rybolovu medzi Európskym spoločenstvom a Mauritánskou islamskou republikou (ďalej len „Mauritánia“) schválená nariadením Rady (ES) č. 1801/2006 (1) sa predbežene vykonávala od 8. augusta 2008. Jej protokol, ktorým sa stanovujú rybolovné možnosti a finančné protiplnenie podľa tejto ohody dohody a ktorý sa predbežene vykonával od istého dňa ako dohoda, bol viackrát nahradený.
                  
               
                     (2)
                  
                  
                     Platnosť protokolu, ktorý je v súčasnosti v platnosti, uplynie 15. novembra 2021.
                  
               
                     (3)
                  
                  
                     Rada prijala 8. júla 2019 rozhodnutie, ktorým poverila Komisiu na začatie rokovaní s Mauritániou s cieľom uzavrieť novú dohodu o partnerstve v odvetví udržateľného rybárstva a nový protokol vykonávajúci túto dohodu.
                  
               
                     (4)
                  
                  
                     Od septembra 2019 do júla 2021 sa uskutočnilo osem kôl rokovaní s Mauritániou. V následnosti na tieto rokovania sa 28. júla 2021 parafovali Dohoda o partnerstve v odvetví udržateľného rybárstva medzi Európskou úniou a Mauritánskou islamskou republikou (ďalej len „dohoda o partnerstve“) a protokol o jej vykonávaní (ďalej len „protokol“).
                  
               
                     (5)
                  
                  
                     Cieľom dohody o partnerstve a protokolu je umožniť plavidlám Únie vykonávať rybolovné činnosti v mauritánskych vodách a umožniť Únii a Mauritánii úzko spolupracovať na účely ďalšej podpory rozvoja udržateľnej rybárskej politiky a zodpovedného využívania rybolovných zdrojov v mauritánskych rybolovných oblastiach a Atlantickom oceáne v súlade s cieľom ochrany morských biologických zdrojov uznaným v práve Únie. Táto spolupráca prispieva aj k zavedeniu dôstojných pracovných podmienok v odvetví rybárstva.
                  
               
                     (6)
                  
                  
                     Dohoda o partnerstve a protokol by sa mali podpísať.
                  
               
                     (7)
                  
                  
                     Dohoda o partnerstve a protokol by mali nadobudnúť účinnosť čo najskôr vzhľadom na hospodársky význam rybolovných činností Únie v mauritánskej rybolovnej oblasti a na potrebu vyhnúť sa prerušeniu týchto činností alebo prípadne toto obdobie aspoň obmedziť do maximálnej miery.
                  
               
                     (8)
                  
                  
                     Dohoda o partnerstve a protokol o jej vykonávaní by sa mali predbežne vykonávať a to do ukončenia postupov podtrebných nad nadobudnutie ich platnosti.
                  
               
                     (9)
                  
                  
                     V súlade s článkom 42 nariadenia Európskeho parlamentu a Rady (EÚ) 2018/1725 (2) sa uskutočnili konzultácie s európskym dozorným úradníkom pre ochranu údajov, ktorý vydal stanovisko 14. októbra 2021,
                  
               PRIJALA TOTO ROZHODNUTIE:
         
            Článok 1
            Týmto sa v mene Únie schvaľuje podpis Dohody o partnerstve v odvetví udržateľného rybárstva medzi Európskou úniou a Mauritánskou islamskou republikou a protokolu o jej vykonávaní s výhradou uzavretia týchto aktov (3).
         
         
            Článok 2
            Týmto sa predseda Rady poveruje určiť osobu(-y) splnomocnenú(-é) podpísať dohodu o partnerstve a protokol v mene Únie.
         
         
            Článok 3
            Dohoda o partnerstve sa predbežne vykonáva v súlade s jej článkom 20 a protokol v súlade s jeho článkom 19 odo dňa ich podpisu (4) do ukončenia postupov potrebných na nadobudnutie ich platnosti.
         
         
            Článok 4
            Toto rozhodnutie nadobúda účinnosť dňom jeho prijatia.
         
         
            V Bruseli 11. novembra 2021
            
               
                  Za Radu
               
               
                  predseda
               
               Z. POČIVALŠEK
            
         
         
            (1)  Nariadenie Rady (ES) č. 1801/2006 z 30. novembra 2006 o uzavretí Dohody o spolupráci v sektore rybolovu medzi Európskym spoločenstvom a Mauritánskou islamskou republikou (Ú. v. EÚ L 343, 8.12.2006, s. 1).
         
            (2)  Nariadenie Európskeho parlamentu a Rady (EÚ) 2018/1725 z 23. októbra 2018 o ochrane fyzických osôb pri spracúvaní osobných údajov inštitúciami, orgánmi, úradmi a agentúrami Únie a o voľnom pohybe takýchto údajov, ktorým sa zrušuje nariadenie (ES) č. 45/2001 a rozhodnutie č. 1247/2002/ES (Ú. v. EÚ L 295, 21.11.2018, s. 39).
         
            (3)  Pozri stranu 3 tohto úradného vestníka.
         
            (4)  Dátum, od ktorého sa budú dohoda o partnerstve a protokol predbežne vykonávať uverejní Generálny sekretariát Rady v Úradnom vestníku Európskej únie.